**Barundi, Barundikazi,**

**Ncuti z’uburundi,**

1. Tubanje gushimira Imana Mushoboravyose yadushikanye kuri uyu musi mukuru wahariwe ubumwe bwacu, turi mu mahoro n'umutekano kandi dufatanye mu nda, tukayisaba ngo itwame hafi, kuko inzira y’ubumwe yama irimwo amahwa menshi.
2. Uyu musi turamutse duhimbaza imyaka mirongo ibiri n’ine iheze abarundi twiyemeje amasezerano y’ubumwe bwacu, hari kw’igenekerezo rya 5 Ruhuhuma 1991.
3. Tuwuhimbaje twibuka icivugo c'uku kwezi kwa kabiri kw'uyu mwaka kivuga ngo**: Dutsimbataze ubumwe, twiteho ibikorwa vy’iterambere.**
4. Nkako, nk’uko incungu y’intahe y’ukwikukira yabituraze, ubumwe nyabwo bushigikirwa n’ibikorwa, navyo bikavyara iterambere.
5. Ubumwe bwacu bwagiye buratosekara mu ntwaro zagiye zirakwirikirana, mu 1961,1965,1972,1988
6. Iyo ataba ubumwe ntitwari kurokoka, ntitwari kuronka intahe y’ukwikukira, amahoro yari kudusiga, abansi nabo bari kwitwengera. Kira noneho abarundi twahabonye nk’ejo turikubita agashi, tuva ibuzimu tuja ibuntu, turemeranya kubana mu mahoro, biciye mu masezerano y’ubumwe twapfunditse twebwe nyene.
7. Ni ko, ntitwogaruka ku makuba yashikiye Uburundi inyuma y’ukwemeza amasezerano y’ubumwe bwacu, ariko turemanga ko iyo ataba ubwo bumwe bwadusanasanye, kumbure ibintu vyari kuyangara kurusha. Imana yarakinze ntitwagenda akagirire.

**Barundi, Barundikazi,**

**Ncuti z’uburundi,**

1. Duhimbaje uno musi w’ubumwe mu gihe umugwi wo kumenya ukuri no kurekurirana watanguye imirimo yawo, bikazofasha abarundi gusubiza hamwe no gutsimbataza kurusha ubumwe bwabo mu budasa bwabo. Turasavye abanyagihugu bose kuwitaba, guterera igihe cose bazoba bafise ico bunganira ku bibazo no ku mabi yagiye arashikira Uburundi.
2. Naho hari aho bishika ukuri kukababaza kumenya giturumbuka ko kumbure ari naka yaguhekuye, abantu basabanye, bakagiriranira ikigongwe bizotuma dusubiza hamwe, tunywane, maze rero ubumwe bukomere nyagukomera.
3. Ubumwe rero Rwagasore yaturaze, si ubwo kuririmba gusa, dutegerezwa kubugendera, tukabubungabunga nk’amata y’abashitsi, tukabwigisha abana bacu, tukabwigisha mu mashure, mu mashengero, mu masoko, eka aho hose turi tukayaga ubumwe, tukibukanya iyo twavuye naho dushitse uno musi.
4. Ni co gituma dushima abitavye atagahato akamo k’umugwi ujejwe gutatura amatati y’amatongo n’ayandi matungo mu gusubiza benevyo ivyo bari baranyazwe; kikaba ari ikimenyetso c’uko nabo basubirana iteka, nkuko n’icivugo c’uwo mugwi kibisigura ngo:” **Gira aho uba wubahwe**”. Ngubwo ubumwe bufatiye ku gikorwa kigaragara.
5. Uyu musi mukuru ushitse kandi turi mu kiringo c’amatora. Igikorwa c’ukwiyandikisha cararangiye, mbere abo bose begwa n'amatora bagiye baraja inama n'ingingo, kugeza aho bumvikana gushinga ikindi kiringo kugira abatashoboye kwiyandikisha biyandikishe. Vyarerekanye ko ahari inama haba Imana, kandi ko ibigiye inama bigira Imana.
6. Naho mu gihe nk’iki haba guhiganwa mu budasa bw’ivyiyumviro n’imigambi, bose bagashaka kwikwegerako abanywanyi, hamwe bagakoresha imvugo yo gurtyozanya, canke yo kurondera amajwi baciye ku butandukane bw’amoko, amadini n’intara, twese twame twibuka ko turi abarundi, turi benemugabo umwe ariwe Burundi, tugumane ubumwe biciye mu gukunda igihugu cacu.

**Barundi, Barundikazi,**

**Ncuti z’uburundi,**

1. Duhimbaje uyu musi mukuru w’ubumwe bw’abarundi igihugu cacu giheruka guterwa cane cane mu ntara ya Cibitoke. Gushika uyu musi, amatohoza arerekana ko twatewe n’abarundi benewacu.
2. Tubanje gusubira gutera ivyatsi abo bose bakirota intambara, tubibutsa ko ata ntambara izosubira kuba mu Burundi. Iyahabaye iramaze, abarundi twaramaze gusesererwa, ubu twishakira ubumwe, amahoro, iterambere na demokarasi mu bonse rimwe.
3. Turazi ariko ko hariho intumva zimeze nka wa mwana atinya ikara aritoye. Izo rero zizokwibonerako nkuko vyagaragaye mu Cibitoke, kuko zihasanga urunani rw’intamenwa rugizwe n’abanyagihugu, abajejwe intwaro, abajejwe ubutungane n’abajejwe umutekano. Urwo runani rugatsimbatazwa n’inyigisho zo gukunda igihugu, inyigisho za wa mugambi w’igihugu w’umutekano watuma hajaho amakomite y’umutekano ahuriwemwo na bose ku mitumba no mu makomine.
4. Turababajwe n’abaguye mu ntureka yo mu Cibitoke, baba abatewe canke abateye, kuko bose ari abana b’igihugu. Turahojeje imiryango yabuze. Turateye ivyatsi ababuhuye bakabashora mu nzira idashika.

Twashaka gusaba ngo abahenzwe bakajanwa muri uwo mugwi bakiriko barikinga ibisaka banyeguruke, bishikane bitarenze uku kwezi kwa kabiri, basabe ikigongwe kandi abarundi turiteguye kukibagirira.

**Barundi, Barundikazi,**

**Ncuti z’uburundi,**

1. Mu ntumbero yo gutsimbataza ubumwe bw'abarundi, Leta turongoye ntirera amaboko. Tubandanya guhimiriza abarundi kubandanya bitaba ibikorwa rusangi, kuko abavyitaba basangira intumbero imwe, uburuhe n’umwitwarariko vyo guteza imbere aho babaye, ikomine n'intara vyabo, bagasangira akanyamuneza k’ivyiza bivamwo, bikaba biboneka ko bikomeza umutima w'ubumwe.
2. Tubandanya duhimiriza abanyagihugu gutunganya ibikorwa vy'inkino, ibiteramo, n'ibindi bituma abantu benshi mu budasa bwabo bahura, bakaganira, bagasangira n'ijambo.
3. Tubandanya kandi dushira mu ngiro ingingo twafashe zo kwigisha abana ku buntu ata mwana n'ikinono, bige atabakumiriwe, bose bangana kandi bafise amahirwe amwe. Na ya ngingo yo kuvura ku buntu abavyeyi bibarutse n’abana batarenza imyaka itanu tuyibandanye muri iyo ntumbero, kuko biboneka ko izo ngingo zafashije cane mu gukomeza ubumwe bw'abarundi.
4. Turahamagariye abarundi kwima amatwi ibihuha vyose na cane cane ibifatiye ku macakubiri, kuko bitera icuka kibi mu bantu, abafise umutima uhuha bakarara mu bisaka no mu myonga, batinya ko ubuzima bwabo bumererwa nabi, na cane cane muri iki gihe twimirije amatora.
5. Mu kurangiza, twashaka gusubira kubipfuriza umusi mukuru mwiza, muwuhimbaze muzirikana ko twimirije ibikorwa bihambaye bijanye n'amatora n'umugwi wo kumenya ukuri no kurekuriranira, kandi mwitegurire kuvyitaba muri ku kivi. **Dutsimbataze ubumwe, twiteho ibikorwa vy’iterambere.**

**Imana ibahezagire**

**Umusi mukuru mwiza.**